b'\n_START_ARTICLE_\nH\xc3\xa9ctor C\xc3\xbaper\n_START_SECTION_\nUra pelaajana\n_START_PARAGRAPH_\nC\xc3\xbaper aloitti jalkapallouransa argentiinalaisessa Ferro Carril Oesten joukkueessa vuonna 1976. C\xc3\xbaper edusti pelaajaurallaan my\xc3\xb6s Independiente Rivadaviaa ja Hurac\xc3\xa1nia ja pelasi viisi maaottelua Argentiinan paidassa. H\xc3\xa4nen pelipaikkansa oli puolustaja.\n_START_SECTION_\nUra valmentajana\n_START_PARAGRAPH_\nValmennusuransa C\xc3\xbaper aloitti Hurac\xc3\xa1nissa vuonna 1992, heti pelaajauransa lopettamisen j\xc3\xa4lkeen. Kolmen vuoden kuluttua h\xc3\xa4n siirtyi Lan\xc3\xbasin valmentajaksi ja vuonna 1997 Eurooppaan, RCD Mallorcan ruoriin. Mallorca saavutti C\xc3\xbaperin debyyttikaudella Espanjan cupin loppuottelun, jossa se h\xc3\xa4visi FC Barcelonalle. Seuraavalla kaudella Mallorca otti Barcelonasta revanssin Espanjan supercupissa voittaen sen. Kaudella 1998\xe2\x80\x931999 Mallorca p\xc3\xa4\xc3\xa4si Cup-voittajien cupin loppuotteluun ja sijoittui sarjassa kolmanneksi, mik\xc3\xa4 oli Mallorcan historian paras saavutus._NEWLINE_Vuonna 1999 C\xc3\xbaper siirtyi Valencian valmentajaksi. Valencia ylsi C\xc3\xbaperin ohjauksessa kaksi kertaa per\xc3\xa4kk\xc3\xa4in Mestarien liigan loppuotteluun, h\xc3\xa4viten vuonna 2000 Real Madridille ja vuonna 2001 Bayern M\xc3\xbcnchenille. Kauden 2000\xe2\x80\x932001 p\xc3\xa4\xc3\xa4tteeksi C\xc3\xbaper j\xc3\xa4tti Valencian, jonka kannattajat syyttiv\xc3\xa4t joukkuetta liian puolustusvoittoisesta pelityylist\xc3\xa4 ja siirtyi Interin valmentajaksi Italiaan. Interiss\xc3\xa4 C\xc3\xbaper saavutti kaudella 2002\xe2\x80\x932003 Mestarien liigan v\xc3\xa4lier\xc3\xa4t ja oli Italian liigan k\xc3\xa4rkip\xc3\xa4\xc3\xa4ss\xc3\xa4. Kaudella 2003\xe2\x80\x932004 C\xc3\xbaper sai potkut Interist\xc3\xa4 kahdeksan ottelun j\xc3\xa4lkeen kauden alettua huonosti._NEWLINE_Kaudella 2004\xe2\x80\x932005 C\xc3\xbaper korvasi Mallorcassa Tomeu Llompartin joka hoiti v\xc3\xa4liaikaisen p\xc3\xa4\xc3\xa4valmentajan teht\xc3\xa4vi\xc3\xa4 Benito Floron saatua potkut Mallorcasta. C\xc3\xbaper onnistui nostamaan joukkueen putomisahdingosta \xe2\x80\x93 sarjapaikka s\xc3\xa4ilyi kauden viimeisess\xc3\xa4 ottelussa. Seuraava kausi meni huonosti ja C\xc3\xbaper p\xc3\xa4\xc3\xa4tti erota helmikuussa 2006. Paluun valmentamiseen C\xc3\xbaper teki vuonna 2007 siirtyess\xc3\xa4\xc3\xa4n Betisin valmentajaksi, mutta h\xc3\xa4n sai potkut teht\xc3\xa4v\xc3\xa4st\xc3\xa4 jo 14 kierroksen j\xc3\xa4lkeen joukkueen juututtua sarjataulukon h\xc3\xa4nt\xc3\xa4p\xc3\xa4\xc3\xa4h\xc3\xa4n._NEWLINE_Maaliskuussa 2008 C\xc3\xbaper siirtyi Serie A:n putoamistaisteluun joutuneen Parma FC:n p\xc3\xa4\xc3\xa4valmentajaksi.  C\xc3\xbaperin johdolla Parma on yritt\xc3\xa4nyt ep\xc3\xa4toivoisesti s\xc3\xa4ilytt\xc3\xa4\xc3\xa4 sarjapaikkansa. Toiseksi viimeisell\xc3\xa4 kierroksella Parma h\xc3\xa4visi ACF Fiorentinalle 3\xe2\x80\x931. C\xc3\xbaper sai pian ottelun j\xc3\xa4lkeen potkut seurasta, joka on ennen viimeist\xc3\xa4 otteluaan kaksi pistett\xc3\xa4 putomaisviivan alapuolella. _NEWLINE_Elokuun alussa 2008 Georgian jalkapalloliitto ilmoitti palkanneensa C\xc3\xbaperin maajoukkueensa uudeksi p\xc3\xa4\xc3\xa4valmentajaksi MM2010-karsintoihin.  Menestys MM-karsinnoissa j\xc3\xa4i vaisuksi ja Georgia oli lohkonsa jumbo voittamatta ainoatakaan ottelua. C\xc3\xbaper j\xc3\xa4tti teht\xc3\xa4v\xc3\xa4ns\xc3\xa4 karsintojen p\xc3\xa4\xc3\xa4tytty\xc3\xa4._NEWLINE_Marraskuun alussa 2009 C\xc3\xbaper allekirjoitti kes\xc3\xa4\xc3\xa4n 2010 ulottuvan sopimuksen Kreikan Superliigassa viidenten\xc3\xa4 majailevan Aris Thessalonikin kanssa.  C\xc3\xbaperin johdolla seura s\xc3\xa4ilytti saman sijan kauden loppuun asti.  Cupissa C\xc3\xbaper luotsasi Arisin aina finaaliin asti, mutta voitto karkasi Panathinaikosille 1\xe2\x80\x930. _NEWLINE_C\xc3\xbaper erosi yll\xc3\xa4tt\xc3\xa4en Arisin p\xc3\xa4\xc3\xa4valmentajan teht\xc3\xa4vist\xc3\xa4 tammikuussa 2011. C\xc3\xbaper oli tehnyt seurassa hyv\xc3\xa4\xc3\xa4 ty\xc3\xb6t\xc3\xa4 johdattamalla Arisin yll\xc3\xa4tt\xc3\xa4en jatkoon kovasta Eurooppa-liigan alkulohkosta. _NEWLINE_Kes\xc3\xa4kuussa 2011 C\xc3\xbaper palasi valmentajaksi Espanjaan allekirjoitettuaan vuoden sopimuksen Racing Santanderin kanssa.  C\xc3\xbaperin urakka Racingissa j\xc3\xa4i lyhyeksi, sill\xc3\xa4 h\xc3\xa4n sai kehnon menestyksen vuoksi potkut jo marraskuun lopussa 2011. Seura voitti argentiinalaisen alaisuudessa vain yhden pelaamastaan 13 ottelusta. _NEWLINE_Joulukuussa 2011 C\xc3\xbaperista tuli Turkin Superliigassa pelaavan Ordusporin p\xc3\xa4\xc3\xa4valmentaja.  C\xc3\xbaperin johdolla Orduspor onnistui s\xc3\xa4ilytt\xc3\xa4m\xc3\xa4\xc3\xa4n paikkansa Superliigassa kauden 2011/12 p\xc3\xa4\xc3\xa4tteeksi ollen 14:s. Kaudella 2012/13 joukkue jumittui putoamiskamppailuun ja C\xc3\xbaper j\xc3\xa4tti seuran huhtikuussa 2013._NEWLINE_Marraskuussa 2013 C\xc3\xbaper jatkoi uraansa Al Waslin p\xc3\xa4\xc3\xa4valmentajana. H\xc3\xa4n sai kuitenkin potkut dubailaisseurasta jo maaliskuussa 2014 heikkojen tulosten vuoksi._NEWLINE_Maaliskuun alussa 2015 C\xc3\xbaperista tuli Egyptin jalkapallomaajoukkueen p\xc3\xa4\xc3\xa4valmentaja. Argentiinalaisvalmentaja luotsasi Egyptin Afrikan mestaruuskisoihin 2017. Egypti oli ennen C\xc3\xbaperin pesti\xc3\xa4 karsiutunut turnauksesta kolme kertaa per\xc3\xa4tt\xc3\xa4in. C\xc3\xbaperin johdolla historiassaan seitsem\xc3\xa4n mestaruutta voittanut Egypti palasi huipulle ja raivasi turnauksessa tiens\xc3\xa4 loppuotteluun saakka. Finaalissa Egypti joutui taipumaan Kamerunille 2\xe2\x80\x931._NEWLINE_C\xc3\xbaper luotsasi Egyptin MM-lopputurnaukseen 2018. Edellisen kerran Faaraot pelasivat lopputurnauksessa vuonna 1990. Egyptin lopputurnausta varjosti supert\xc3\xa4hti Mohamed Salahin loukkaantuminen juuri ennen kisoja. Egyptin turnaus p\xc3\xa4\xc3\xa4ttyi kuitenkin jo alkulohkoon joukkueen h\xc3\xa4vitty\xc3\xa4 kaikki kolme otteluaan. Turnauksen j\xc3\xa4lkeen C\xc3\xbaper j\xc3\xa4tti teht\xc3\xa4v\xc3\xa4ns\xc3\xa4.'